《送春曲》
宋代·范浚

春光春光，劝汝一杯酒。我能为春作高歌，未解春能听歌否。

春春有底急，落尽桃花红。园蹊漠漠野阴静，兔葵燕麦空摇风。

风光几何时，背我忽如客。残丝欲断感春心，语燕劳劳上帘额。

我有惜芳意，一春怜物华。春来雪里索梅笑，春去怅望飞杨花。

春春知复来，奈此断年别。摇杨三月暮天愁，鶗鴂一声芳草歇。

歌竟我亦醉，一掉觥船空。明年待春花树下，放歌擎酒相迎逢。

作者简介：范浚（1102-1150），字茂名（一作茂明），婺州兰溪（金华兰溪）香溪镇人，世称“香溪先生”。绍兴中，举贤良方正。以秦桧当政，辞不赴。闭门讲学，笃志研求，学者称香溪先生。浚著有《香溪集》二十二卷，《四库总目》传于世。